31997R2331
L 323/19
JURNALUL OFÍCIAL AL UNIUNII EUROPENE
REGULAMENTUL (CE) NR. 2331/97 AL COMISIEI
din 25 noiembrie 1997
privind condițiile speciale de acordare a restituirilor la export pentru anumite produse din carne de porc
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2759/75 al Consiliului din 29 octombrie 1975, privind organizarea comună a pieței în sectorul cărnii de porc (1), astfel cum a fost modificat ultima dată prin Regulamentul (CE) nr. 3290/94 (2), în special articolul 13 alineatele (12) și 22,
având în vedere Regulamentul (CEE) nr. 386/90 al Consiliului din 12 februarie 1990 privind monitorizarea realizată la data exportului de produse agricole care beneficiază de restituiri sau alte sume (3), astfel cum a fost modificat ultima dată prin Regulamentul (CE) nr. 163/94 (4), în special articolul 6,
întrucât articolul 13 din Regulamentul (CEE) nr. 3665/87 al Comisiei din 27 noiembrie 1987 de stabilire a normelor comune detaliate pentru aplicarea sistemului restituirilor la export pentru produse agricole (5), astfel cum a fost modificat ultima dată prin Regulamentul (CE) nr. 2114/97 (6), dispune să nu se acorde restituiri dacă produsele sau bunurile nu sunt în bună stare sau nu au o bună calitate comercială în forma în care sunt exportate;
întrucât, cu toate acestea, aceste cerințe s-au dovedit insuficiente pentru a se asigura aplicarea condițiilor uniforme atunci când se plătesc restituiri pentru unele dintre produsele menționate în articolul 1 alineatul (1) din Regulamentul (CEE) nr. 2759/75;
întrucât, prin urmare, la nivelul Comunității ar trebui stabilite condiții suplimentare pentru produsele de calitate medie care să permită refuzul plății restituirilor pentru produsele de calitate inferioară;
întrucât ar trebui incluse dispoziții referitoare la o calitate suplimentară în cazul produselor care intră sub incidența codurilor NC 1601 00 99 și 1602 49 19, ce nu conțin carne de pasăre și pentru care trebuie stabilite criteriile de înaltă calitate în vederea limitării oricăror restituiri acordate la asemenea produse, în cazul în care cantitățile menționate în cererile pentru licențe de export depășesc sau pot depăși cantitățile tradiționale;
întrucât este esențial să se includă dispoziții privind efectuarea controalelor pentru a se asigura conformitatea cu prezentul regulament; întrucât astfel de controale urmează să fie efectuate conform Regulamentului (CE) nr. 2221/95 al Comisiei din 20 septembrie 1995 de stabilire a normelor detaliate pentru aplicarea Regulamentului (CEE) nr. 386/90 al Consiliului în ceea ce privește controalele fizice organizate la data exportului de produse agricole eligibile pentru restituiri (7), astfel cum a fost modificat ultima dată prin Regulamentul (CE) nr. 1167/97 (8), și, în special, trebuie să includă o examinare organoleptică, precum și analize fizice și chimice; întrucât,prin urmare, cererile de restituire trebuie să fie însoțite de o declarație scrisă care să ateste că produsele în cauză îndeplinesc cerințele stabilite de prezentul regulament;
întrucât trebuie incluse dispoziții referitoare la anumite analize clar definite pentru a se asigura standardizarea verificărilor fizice și chimice;
întrucât, în plus, au fost operate schimbări în numărul de produse pentru care sunt acordate restituiri, cât și în ceea ce privește trimiterile la diferitele regulamente vizate; întrucât, pentru o mai simplă administrare, Regulamentul (CEE) nr. 171/78 al Comisiei din 30 ianuarie 1978 privind condițiile speciale de acordare a restituirilor la export pentru anumite produse din carne de porc (9), astfel cum a fost modificat ultima dată prin Regulamentul (CEE) nr. 1526/92 (10), ar trebui, în consecință, să fie abrogat;
întrucât măsurile prevăzute de prezentul regulament sunt conforme cu avizul Comitetului de gestionare pentru carnea de porc,
ADOPTĂ PREZENTUL REGULAMENT:
Articolul 1
(1) Fără a aduce atingere altor dispoziții comunitare, în special Regulamentului (CEE) nr. 3665/87, restituirile la export se acordă numai pentru produsele menționate în anexa I în cazul în care:
(a)
acestea îndeplinesc condițiile stabilite de prezentul regulament
și
(b)
căsuța 44 din declarația de export conține cuvintele „bunuri conforme cu Regulamentul (CE) nr. 2331/97”.
(2) În sensul prezentului regulament, produsele destinate consumului uman și, prin urmare, corespunzătoare acestei utilizări datorită materiilor prime utilizate, a pregătirii lor în condiții de igienă satisfăcătoare și ambalării, sunt considerate de calitate comercială autentică, în sensul articolului 13 din Regulamentul (CEE) nr. 3665/87.
Articolul 2
La efectuarea verificărilor la care se face trimitere în articolul 5 din Regulamentul (CE) nr. 2221/95, controlul produselor care fac obiectul prezentului regulament înseamnă:
(a)
examinarea organoleptică
și
(b)
analize fizice și chimice cu aplicarea metodelor stabilite la anexa II din prezentul regulament.
Articolul 3
Regulamentul (CEE) nr. 171/78 se abrogă.
Articolul 4
Prezentul regulament intră în vigoare la data publicării în Jurnalul Oficial al Comunităților Europene.
Se aplică cu începere de la 1 decembrie 1997.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 noiembrie 1997.